Proposta għal deċiżjoni tal-Kunsill li tawtorizza lill-Isvezja biex tapplika rata mnaqqsa ta’ tassazzjoni fuq l-elettriku kkunsmat minn ċertu djar u kumpaniji fis-settur tas-servizzi skond l-Artikolu 19 tad-Direttiva 2003/96/KE (It-Test Svediż biss hu awtentiku) /* KUMM/2004/0852 finali */





Brussel 5.1.2005 KUMM(2004) 852 finali Proposta għal DEĊIŻJONI TAL-KUNSILL li tawtorizza lill-Isvezja biex tapplika rata mnaqqsa ta’ tassazzjoni fuq l-elettriku kkunsmat minn ċertu djar u kumpaniji fis-settur tas-servizzi skond l-Artikolu 19 tad-Direttiva 2003/96/KE (It-Test Svediż biss hu awtentiku) (preżentata mill-Kummissjoni) MEMORANDUM TA’ SPJEGAZZJONI 1. SOTTOMISSJONI TAT-TALBA B’ittra ta' l-20 t’Awwissu 2004, l-awtoritajiet Svediżi ssottomettew lill-Kummissjoni applikazzjoni għal deroga li tħallihom jimplimentaw rata mnaqqsa ta’ tassazzjoni fuq l-elettriku kkunsmat minn ċertu djar u kumpaniji fis-settur tas-servizzi fit-tramuntana ta’ l-Isvezja skond l-Artikolu 19 tad-Direttiva 2003/96/KE[1]. Sabiex tikseb l-informazzjoni li kellha bżonn biex teżamina t-talba, l-Kummissjoni bagħtet mistoqsijiet addizzjonali b’ittra, iddatata l-20 ta’ Settembru, li ġiet imwieġba mill-awtoritajiet Svediżi fit-13 t’Ottubru 2004. It-taxxa Svediża ta’ l-enerġija fuq l-elettriku kienet imdaħħla fl-1957. F’Lulju ta’ l-1981 rata ta’ taxxa mnaqqsa ta' l-enerġija kienet introdotta fuq l-elettriku użat fit-tramuntana ta’ l-Isvezja, fejn l-ispejjeż biex issaħħan huma akbar minn dawk f’partijiet oħra tal-pajjiż. It-tisħin bl-elettriku, fl-Isvezja, jirrappreżenta madwar 30% tat-tisħin kollu fid-djar u fis-settur tas-servizzi. Id-distinzjoni, li għandha objettiv speċifiku ta’ politika reġjonali, hi bbażata fuq konsiderazzjonijiet klimatiċi u għandha l-għan li tqiegħed lid-djar u lill-kumpaniji fis-settur ta’ servizzi fit-tramuntana f’qagħda ugwali ma' konsumaturi fin-nofsinhar tal-pajjiż billi tnaqqas l-ispejjeż ta’ l-elettriku għall-konsumaturi tat-tramuntana.Id-distinzjoni ġeografika ġiet magħmula fuq bażi oġġettiva ta’ informazzjoni dwar it-temperaturi medji tul dawk il-perjodi tas-sena fejn normalment id-djar jiġu msaħħna. Il-konsum ta’ elettriku meħtieġ sabiex tissaħħan dar tipika fit-tramuntana ta' l-Isvezja hu madwar 25% ogħla milli fin-nofsinhar, minħabba li l-klima hi ferm aktar kiesħa u għalhekk l-istaġun li fih jeħtieġ li ssaħħan hu itwal.Il-benefiċjarji jirċievu tnaqqis fil-livell ta’ tassazzjoni fuq l-elettriku, ugwali għal 25% tar-rata sħiħa tat-taxxa. It-taxxa ta' l-enerġija fuq l-elettriku użat mid-djar u mill-kumpaniji fis-settur tas-servizzi fit-tramuntana ta’ l-Isvezja bħalissa hi stipulata għal 0,181 SEK għal kull kWh (0,020 euro) filwaqt li għal konsum simili f’partijiet oħra tal-pajjiż hi ta’ 0,241 SEK għal kull kWh (0,026 euro). Il-bażi legali għall-miżura tinsab fil-kapitolu 11, sezzjonijiet 3 u 4 ta' l-Att ta' Taxxi tas-Sisa fuq l-Enerġija. L-Isvezja tikkonsidra li t-taxxa mdaħħla bħala inċentiv biex tiżdied l-effiċjenza ta’ l-enerġija xorta tibqa'. In-nefqa annwali tal-baġit hi mistennija li tkun 800 miljun SEK (88 miljun euro). Il-miżura hi mogħtija taħt forma ta’ rata mnaqqsa ta’ taxxa ta’ l-enerġija. L-effett tar-rata ta' taxxa mnaqqsa hu mogħti direttament, meta tinġabar it-taxxa. L-avveniment li għandu jitħallas jiġri fil-ħin ta’ forniment lill-konsumatur mid-distributur ta' l-elettriku. Iż-żoni koperti b’din il-miżura huma: Reġjuni | Muniċipalitajiet | Norrbottens län | kollha | Västerbottens län | kollha | Jämtlands län | kollha | Västernorrlands län | Sollefteå, Ånge, Örnsköldsvik | Gävleborgs län | Ljusdal | Dalarnas län | Malung, Mora, Orsa, Älvdalen | Värmlands län | Torsby | Il-miżura,l-istess bħal kull leġiżlazzjoni dwar it-tassazzjoni ta' l-enerġija fl-Isvezja, m’hijiex limitata biż-żmien. Il-Kummissjoni, fid-deċiżjoni[2] tagħha tal-11 ta’ Ġunju 2003, ma ressqitx oġġezzjonijiet dwar taxxa fuq l-elettriku differenti skond ir-reġjuni li tiffavorixxi lis-settur tas-servizzi għall-perjodu ta’ l-2002-2005 taħt ir-regoli ta’ għajnuna mill-Istat. 2. EVALWAZZJONI MILL-KUMMISSJONI Taħt l-Artikolu 19(1) tad-Direttiva 2003/96/KE, il-Kunsill, b'aġir unanimu fuq proposta mill-Kummissjoni, jista’ jawtorizza lil kwalunkwe Stat Membru biex jintroduċi aktar eżenzjonijiet jew tnaqqis ta’ taxxi tas-sisa għal konsiderazzjonijiet speċifiċi ta’ politika. Eżenzjonijiet mitluba taħt l-Artikolu 19 tad-Direttiva 2003/96/KE għandhom ikunu eżaminati skond il-konformità tagħhom mal-politiki tal-Komunità. Id-distinzjoni tqiegħed lid-djar u lill-kumpaniji fis-settur ta’ servizzi fit-tramuntana ta’ l-Isvezja f’qagħda ugwali ma' konsumaturi fin-nofsinhar tal-pajjiż billi tnaqqas l-ispejjeż ta’ l-elettriku għall-konsumaturi tat-tramuntana. Għalhekk, il-miżura għandha objettivi politiċi reġjonali u ta’ koeżjoni. Il-livell imnaqqas ta’ tassazzjoni fuq l-elettriku għall-konsum fit-tramuntana ta’ l-Isvezja (20 euro għal kull MWh) jibqa’ ferm ogħla mir-rata minima tal-Komunità stipulata fid-direttiva 2003/96/KE (1 euro għal kull MWh għall-użu mhux kummerċjali). Barra minn hekk, it-tnaqqis fit-taxxa hu proporzjonat ma' l-ispejjeż akbar għat-tisħin li jridu jħallsu d-djar u l-kumpaniji fis-settur tas-servizzi fit-tramuntana ta’ l-Isvezja. Konsegwentement, il-Kummissjoni hi tal-fehma li dan il-livell tat-taxxa jiżgura li jinżamm l-effett tat-tassazzjoni bħala inċentiv biex tiżdied l-effiċjenza fl-enerġija.L-istess konklużjoni kienet milħuqa fid-deċiżjoni dwar l-għajnuna mill-Istat dwar it-tnaqqis fit-taxxa relevanti. Il-Kummissjoni hemmhekk ikkunsidrat li l-benefiċjarji dejjem kellhom iħallsu sehem sinifikanti tat-taxxa nazzjonali. Bħala prinċipju ġenerali, derogi tat-taxxa jridu jkunu limitati biż-żmien. L-Artikolu 19(2) tad-Direttiva 2003/96/KE jistipula perjodu massimu ta’ 6 snin għal derogi simili. Deċiżjoni ta’ għajnuna mill-Istat kienet adottata mill-Kummissjoni f'każ relevanti fil-11 ta’ Ġunju 2003, qabel id-dħul fis-seħħ tad-Direttiva 2003/96/KE (31 t’Ottubru 2003). Dik id-deċiżjoni tipprovdi li l-miżura Svediża dwar distinzjoni reġjonali hi għajnuna kompatibbli għal perjodu li jispiċċa fil-31 ta’ Diċembru 2005.Għalhekk, il-Kummissjoni tista' biss tipproponi lill-Kunsill biex jawtorizza dik il-miżura sa dik id-data. Dan hu mingħajr preġudizzju għal possibbiltà ta’ estensjoni tal-miżura wara evalwazzjonijiet ġodda li jridu jsiru mill-Kummissjoni dwar għajnuna mill-Istat u regoli fiskali, jekk l-awtoritajiet Svediżi jkunu jridu jżommu t-tnaqqis fit-taxxa wara l-2005. 3. DEċIżJONI Il-Kummissjoni tipproponi li, taħt l-Artikolu 19 tad-Direttiva 2003/96/KE, il-Kunsill jawtorizza lill-Isvezja biex sal-31 ta’ Diċembru 2005 tapplika rata ta’ tassazzjoni mnaqqsa fuq l-elettriku kkunsmat mid-djar u kumpaniji fis-settur tas-servizzi f’ċertu ibliet li qegħdin fit-tramuntana ta' l-Isvezja. Proposta għal DEĊIŻJONI TAL-KUNSILL li tawtorizza lill-Isvezja biex tapplika rata mnaqqsa ta’ tassazzjoni fuq l-elettriku kkunsmat minn ċertu djar u kumpaniji fis-settur tas-servizzi skond l-Artikolu 19 tad-Direttiva 2003/96/KE (It-Test Svediż biss hu awtentiku) IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra lid-Direttiva tal-Kunsill 2003/96/KE tas-27 t’Ottubru 2003 li tirristruttura l-kwadru tal-Komunità għat-tassazzjoni ta’ prodotti ta’ enerġija u elettriku,[3] u b’mod partikolari l-Artikolu 19(1) tiegħu, Wara li kkunsidra l-proposta mill-Kummissjoni, Billi: (1) B’ittra ta' l-20 t’Awwissu 2004, l-awtoritajiet Svediżi ssottomettew lill-Kummissjoni applikazzjoni għal deroga li tħallihom jimplimentaw rata mnaqqsa ta’ tassazzjoni fuq l-elettriku kkunsmat minn ċertu djar u kumpaniji fis-settur tas-servizzi fit-tramuntana ta’ l-Isvezja skond l-Artikolu 19 tad-Direttiva 2003/96/KE. (2) Minn Ġunju ta’ l-1981 rata mnaqqsa ta’ taxxa fuq l-enerġija kienet applikata fl-Isvezja għal elettriku użat fit-tramuntana tal-pajjiż, fejn il-konsum ta’ l-elettriku għal skopijiet ta’ tisħin hu bejn wieħed u ieħor 25% ogħla minn postijiet oħra fil-pajjiż. (3) Bit-tnaqqis ta' l-ispejjeż ta’ l-elettriku għad-djar u kumpaniji fis-settur tas-servizzi fit-tramuntana ta’ l-Isvezja dawk il-konsumaturi jkunu f’qagħda ugwali ma' konsumaturi fin-nofsinhar tal-pajjiż.Għalhekk, il-miżura għandha objettivi politiċi reġjonali u ta’ koeżjoni. (4) Il-livell imnaqqas ta’ tassazzjoni fuq l-elettriku għall-konsum fit-tramuntana ta’ l-Isvezja li jammonta għal 20 euro għal kull MWh, jibqa’ ferm ogħla mir-rata minima tal-Komunità stipulata fid-direttiva 2003/96/KE. Barra minn hekk, it-tnaqqis fit-taxxa hu proporzjonat ma' l-ispejjeż akbar għat-tisħin li jridu jħallsu d-djar u l-kumpaniji fis-settur tas-servizzi fit-tramuntana ta’ l-Isvezja. Konsegwentement, dak il-livell ta’ tassazzjoni għandu jiżgura li jinżamm l-effett tat-tassazzjoni bħala inċentiv biex tiżdied l-effiċjenza fl-enerġija. (5) It-tnaqqis li ġie mitlub ġie eżaminat mill-Kummissjoni li sabet li ma jfixkilx il-kompetizzjoni u lanqas l-operat tas-suq intern u mhux meqjus inkompatibbli mal-politika tal-Komunità dwar l-ambjent, l-enerġija u t-trasport. (6) Dan il-metodu hu skond il-pożizzjoni meħuda mill-Kummissjoni fil-każ C 42/2003[4] dwar għajnuna mill-Istat, fejn l-ebda oġġezzjonijiet ma tqajmu kontra l-element ta’ għajnuna mill-Istat għat-tnaqqis tat-taxxa għall-perjodu li jispiċċa fil-31 ta’ Diċembru 2005. (7) Hu għalhekk xieraq li l-Isvezja tiġi awtorizzata biex tapplika rata mnaqqsa ta’ tassazzjoni fuq l-elettriku għall-konsum fit-tramuntana ta’ l-Isvezja sal-31 ta’ Diċembru 2005. ADOTTA DIN ID-DEĊIŻJONI: Artikolu 1 L-Isvezja hi awtorizzata biex tapplika rata mnaqqsa ta’ tassazzjoni fuq l-elettriku kkunsmat minn djar u kumpaniji fis-settur tas-servizzi li qegħdin f’muniċipalitajiet imniżżla fl-Anness. It-tnaqqis għandu jkun proporzjonat ma’ l-ispejjeż akbar għat-tisħin minħabba li qegħdin fit-tramuntana meta kkumparati mal-bqija ta’ l-Isvezja. Ir-rata mnaqqsa għandha tkun skond il-kundizzjonijiet tad-Direttiva 2003/96/KE, u b’mod partikolari r-rati minimi stipulati fl-Artikolu 10 ta' dik id-Direttiva. Artikolu 2 Din id-Deċiżjoni tiskadi fil-31 ta' Diċembru ta’ l-2005. Artikolu 3 Din id-Deċiżjoni hija indirizzata lir-Renju ta’ l-Isvezja. Magħmula fi Brussell, Għall-Kunsill Il-President Anness Reġjuni | Muniċipalitajiet | Norrbottens län | Il-muniċipalitajiet kollha | Västerbottens län | Il-muniċipalitajiet kollha | Jämtlands län | Il-muniċipalitajiet kollha | Västernorrlands län | Sollefteå, Ånge, Örnsköldsvik | Gävleborgs län | Ljusdal | Dalarnas län | Malung, Mora, Orsa, Älvdalen | Värmlands län | Torsby | [1] ĠU L 283, 31.10.2003, p. 51. Direttiva kif l-aħħar emendata bid-Direttiva 2004/75/KE (ĠU L 157, 30.04.2004, p.100). [2] Każ "C42/03 (ex-NN 3/B/2001)– l-Isvezja" (ĠU C 189 tad-09.08.2003, p.6). [3] ĠU L 283, 31.10.2003, p. 51. Direttiva kif l-aħħar emendata bid-Direttiva 2004/75/KE (ĠU L 157, 30.04.2004, p.100). [4] ĠU C 189, 9.8.2003, p.6.